青原臺與兄弟同賦
作者：李彌遜
朝代：宋

paragraphs: 髙臺瞰層碧，岫幌森筠幢。
恍如青原人，覿面呼老龎。
胡爲未免俗，儒冠學爲邦。
曾無白雨手，但補百碎腔。
平生愛山癖，至老成膏肓。
窮探偶會意，夜半力欲扛。
一存短豆戀，心境不得雙。
坐曠燕巢幕，覽勝猿窺窗。
故山如故人，未見心已降。
脂車蠟兩屐，烟雲恣衝撞。
竹根掃三徑，荷鍤懸酒缸。
外物不可必，斯言有如江。